สศค.มองแง่ดีเศรษฐกิจยังมีหวัง คงคาดการณ์จีดีพีปีนี้โต 3.3% รอปีหน้าฟ้าใหม่ลงทุนหนุนส่ง
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า เศรษฐกิจไทยในปีนี้ คาดว่าจะสามารถขยายตัวได้ 3.3% ของผลิตภัณฑ์มวลรวมภายในประเทศ (จีดีพี) โดยมีช่วงคาดการณ์ระหว่าง 3.0-3.5% ซึ่งเป็นอัตราการเติบโตที่เพิ่มขึ้นจากปี 2558 ที่ขยายตัว 2.8% โดยมีปัจจัยสนับสนุนจากการใช้จ่ายและการลงทุนภาครัฐที่คาดว่าจะขยายตัวต่อเนื่องจากครึ่งปีแรก ซึ่งได้รับอานิสงส์จากการเร่งรัดการเบิกจ่ายของรัฐบาล ประกอบกับการเบิกจ่ายภายใต้โครงการบริหารจัดการน้ำและระบบขนส่งทางถนน และโครงการลงทุนโครงสร้างพื้นฐานภายใต้แผนปฏิบัติการด้านคมนาคมขนส่งในระยะเร่งด่วน,นอกจากนี้ การขยายตัวของเศรษฐกิจในปีนี้ที่ดีขึ้นยังเกิดจากจำนวนนักท่องเที่ยวที่มีมากขึ้น ส่งผลให้ธุรกิจทางด้านการท่องเที่ยวมีรายได้สูงขึ้น ด้านการบริโภคภาคเอกชนก็มีแนวโน้มขยายตัวต่อเนื่องจากปีก่อนหน้า โดยได้รับปัจจัยสนับสนุนจากรายได้และการจ้างงานในภาคบริการที่ขยายตัวดี ขณะที่การลงทุนภาคเอกชนมีแนวโน้มฟื้นตัวจากปีก่อนเช่นกันเนื่องจากอัตราดอกเบี้ยอยู่ในระดับต่ำ และการลงทุนภาครัฐในโครงการสำคัญต่างๆ มีความก้าวหน้ามากขึ้น อย่างไรก็ตาม การชะลอตัวของเศรษฐกิจประเทศคู่ค้า คาดว่าจะส่งผลให้การส่งออกยังคงหดตัว,ขณะที่เศรษฐกิจไทยในปี 2560 สศค.คาดว่าเศรษฐกิจไทยมีแนวโน้มขยายตัวเร่งขึ้นมาอยู่ที่ 3.4% โดยมีช่วงคาดการณ์ที่ 2.9-3.9% โดยได้รับแรงส่งของการใช้จ่ายภาครัฐที่มีแนวโน้มเพิ่มขึ้นต่อเนื่อง โดยเฉพาะโครงการลงทุนโครงสร้างพื้นฐานด้านคมนาคมใหม่ๆ ที่คาดว่าจะเริ่มดำเนินการได้ในช่วงครึ่งหลังของปี 2560 อาทิ โครงการรถไฟทางคู่และรถไฟฟ้าในเขตเมือง นอกจากนี้ ยังมีงบลงทุนของรัฐวิสาหกิจที่เร่งรัดเบิกจ่ายมากขึ้น โดยคาดว่างบลงทุนภาครัฐในปีหน้า จะมีมากถึง 1.02 ล้านล้านบาท ประกอบกับแนวโน้มรายได้เกษตรกรที่ปรับตัวดีขึ้นตามราคาสินค้าโภคภัณฑ์ในตลาดโลกคาดว่าจะเป็นแรงสนับสนุนให้การบริโภคภาคเอกชนฟื้นตัว.
เศรษฐกิจไทยในปีนี้ คาดว่าจะสามารถขยายตัวได้ 3.3% ของผลิตภัณฑ์มวลรวมภายในประเทศ (จีดีพี) โดยมีช่วงคาดการณ์ระหว่าง 3.0-3.5% ซึ่งเป็นอัตราการเติบโตที่เพิ่มขึ้นจากปี 2558 ที่ขยายตัว2.8% โดยมีปัจจัยสนับสนุนจากการใช้จ่ายและการลงทุน
ข่าวเศรษฐกิจ,กฤษฎา จีนะวิจารณะ,สศค.,จีดีพี,เศรษฐกิจไทย,การขยายตัวของเศรษฐกิจ